דן ג'רוויס

דן ג'רוויס (באנגלית: Dan Jarvis; נולד ב-30 בנובמבר 1972) הוא פוליטיקאי בריטי חבר מפלגת הלייבור המייצג את מחוז מרכז בארנסלי בפרלמנט של הממלכה המאוחדת.

ביוגרפיה
ג'רוויס נולד וגדל בנוטינגהאם. ב-1996 סיים תואר ראשון בלימודי אסטרטגיה ופוליטיקה בינלאומית באוניברסיטת אבריסטווית' וב-2011 סיים תואר שני קינגס קולג' לונדון.

לאחר לימודי התואר הראשון התגייס לצבא הבריטי וסיים קורס קצינים באקדמיה הצבאית המלכותית בסנדהרסט. שירת כקצין ברגימנט המוצנח, במהלך מבצע כוח מאוחד שימש מפקד מחלקה שהוצבה בקוסובו ובהמשך שימש עוזרו של הגנרל מייק ג'קסון. לחם במלחמת עיראק ובמלחמת אפגניסטן. בתפקידו האחרון שירת כקצין בדרגת מייג'ור בגדוד הראשון של קבוצת סיוע הכוחות המיוחדים.

ב-2011 נבחר על ידי מפלגת הלייבור להתמודד מטעמה בבחירות המיוחדות למושב מחוז מרכז בארנסלי בפרלמנט הבריטי שהתקיימו בעקבות הרשעתו בפלילים של חבר הפרלמנט המכהן אריק ילסלי. ג'רוויס התפטר משירות הקבע בצבא וניצח בבחירות ברוב של 60.8%. לאחר בחירתו כיהן כחבר בוועדה העסקים והיזמות בפרלמנט. באוקטובר 2011 מונה לשר זוטר לענייני תרבות ואמנות בממשלת הצללים של אד מיליבנד וב-2013 לשר זוטר למשפטים בממשלת הצללים. בבחירות הכלליות ב-2015 נבחר לתקופת כהונה נוספת ברוב של 55.7%. בבחירות ב-2017 הגדיל את יתרונו ל-63.9%. בשנים 2018-2021 כיהן כראש אזור דרום יורקשייר (שפילד רבתי).

ג'רוויס נישא ב-2000 לקרוליין שנפטרה ב-2010 ממחלת הסרטן, לזוג נולדו שני ילדים. ב-2013 נישא בשנית ולזוג ילד אחד משותף. ביוני 2011 מונה לחבר במסדר האימפריה הבריטית.

קישורים חיצוניים

 

 דן ג'רוויס באתר הפרלמנט הבריטי

חברים במסדר האימפריה הבריטית
חברי מפלגת הלייבור (הממלכה המאוחדת)
חיילי צבא בריטניה
בוגרי קינגס קולג' לונדון
אנשי הכוחות המזוינים של בריטניה במלחמת אפגניסטן
חברי הפרלמנט של הממלכה המאוחדת (2010–2015)
חברי הפרלמנט של הממלכה המאוחדת (2015–2017)
חברי הפרלמנט של הממלכה המאוחדת (2017–2019)
חברי הפרלמנט של הממלכה המאוחדת (מאז 2019)
בוגרי האקדמיה הצבאית המלכותית בסנדהרסט
בריטים שנולדו ב-1972